次轉庵用坡公韻併簡洪樗野
作者：許及之
朝代：宋

paragraphs: 短日驅馳駒一罅，百刻六旬分卜夜。
殘年餘力秉燭吟，所冀二中并四下。
敢多奇疾希盧扁，祇是寒溫隨補瀉。
轉庵著眼從昔高，伯仲古人相匹亞。
細哦纖巧天許覷，硬語崚嶒神所借。
窠臼已脫卑晉宋，真淳更擬出陶謝。
近驚樗野輕千里，遠自鄱陽踰百舍。
舉似詩家說中蜜，更引禪宗談倒蔗。
老父病後已云怯，餘子聽詩應轉怕。
那令勉繼坡公韻，預恐難逃灌夫駡。